Мы гъэм и япэ къыдэкIыгъуэр
Сабийхэм я «Нур» журналым мы гъэм и япэ къыдэкIыгъуэр дунейм къытехьащ.
"Нур" журнал Ар къызэIуех дуней псом щыцIэрыIуэ адыгэ режиссёр Темыркъан Юрэ и сурэтыр зытет напэкIуэцIымкIэ. АдэкIэ тетщ Къудащ Рае и псалъэхэр щIэлъу композитор Бэкман Леонид итха «Псей цIыкIу» уэрэдыр, адыгэбзэкIэ Хьэту Пётр зэридзэкIауэ.
КъыкIэлъыкIуэ напэкIуэцIхэм фыкъыщеджэнщ Уэрэзей Афлик игъэхьэзыру традза «Акъылыр щхьэм и гъумагъым елъытакъым» адыгэ таурыхъым. Ар теухуащ хьэкIэкхъуэкIэхэм я пащтыхьу ягъэува нэужь, зыкъызыфIэщIыжа Пыл абрагъуэм нэхърэ дзыгъуэнэф цIыкIур нэхъ акъылыфIэу икIи нэхъ лъэщу къызэрыщIэкIам, ар хьэкIэкхъуэкIэхэм я пащтыхьым зэрытекIуам. Апхуэдэуи тетщ ХьэхъупащIэ Амырхъан къиIуэтэжурэ ятхыжауэ щытахэм ящыщ «Аргъеймрэ кхъуэпIащэмрэ» таурыхъыр, Пщыбий СулътIан итха «ХьэкIэкхъуэкIэхэр» шыпсэр. КъыкIэлъыкIуэ напэкIуэцI зэгуэтым Джэдгъэф Борисрэ Пароевэ Ларисэрэ ягъэхьэзырауэ итщ шым и илъэсым, дызыхыхьа 2014 гъэм, и адыгэ махуэгъэпс.
«ЩIымахуэ усэхэр» псалъащхьэм щIэтщ Хьэх Сэфарбий сабийхэм папщIэ итха усэ цIыкIухэр.
Унэжокъуэ зэщхьэгъусэхэу Тимуррэ Заремэрэ къызэрагъэпэща «Шагъдий» къэфакIуэ гупым ныбжьыщIэ цIыкIухэр щэнхабзэм, къафэм, хабзэм щыхуагъасэ. ИлъэситI фIэкIа иримыкъуа «Шагъдийм» зэфIэкIыфI къигъэлъэгъуащ, зэпеуэ зыбжанэм пашэныгъэ къыщихьащ. НыбжьыщIэхэм я зыгъэсэкIэм ТекIужь Заретэ кIэщIу щытопсэлъыхь «Шагъдий» тхыгъэм. ТекIужьырщ зытхар зи ныбжьыр илъэсипщI ирикъуа «Эрудит» сабий IуэхущIапIэ цIэрыIуэм и IуэхущIафэхэм тепсэлъыхь «Акъылым зрагъэужь» тхыгъэри.
Алыдж-урым бэнэкIэм зыщыхуагъасэу Налшык дэт спорт школым, абы къекIуалIэ ныбжьыщIи 150-м, ахэр зыгъасэхэм, щIалэ цIыкIухэм Бжьэдыгъукъалэ (Краснодар) щекIуэкIа зэхьэзэхуэм Къэбэрдей-Балъкъэрым и щIыхьыр зэрыщаIэтам топсэлъыхь Жыласэ Заурбэч итха «Бжьэдыгъукъалэ щекIуэкIахэр» тхыгъэр.
Журналым и къыкIэлъыкIуэ напэкIуэцIым къыщывгъуэтынщ Налшык къалэ дэт 5-нэ еджапIэм и 4-нэ классым щIэс Джэдгъэф Альбинэ ищIа сурэтхэр.
«Псалъэжьхэр» Iыхьэм традзащ цIыкIухэм натхысыжын, къэт псалъэхэр щагъэбелджылын хуей ребус Iэрамэ.
Иужь напэм «Адыгэ фащэм сабийр егъэдахэ» псалъащхьэм щIэту традзащ ныбжьыщIэхэм я сурэтхэр.
Абзуан Пщымахуэ.
